b'\n_START_ARTICLE_\nLes aventures de Tint\xc3\xadn\n_START_SECTION_\nHist\xc3\xb2ria\n_START_PARAGRAPH_\nEls primers set episodis de les aventures de Tint\xc3\xadn es van publicar entre 1929 i 1939 en diversos lliuraments a Le Petit Vingti\xc3\xa8me, suplement del diari belga d\'orientaci\xc3\xb3 cat\xc3\xb2lica Le Vingti\xc3\xa8me Si\xc3\xa8cle (la publicaci\xc3\xb3 de la vuitena, Tint\xc3\xadn al pa\xc3\xads de l\'or negre, qued\xc3\xa0 interrompuda el 1940 per la invasi\xc3\xb3 alemanya de B\xc3\xa8lgica, i l\'autor no la reprengu\xc3\xa9 fins al cap d\'uns anys). Les aventures de Tint\xc3\xadn continuaren apareixent a altres publicacions, com el diari Le Soir (durant l\'ocupaci\xc3\xb3 alemanya de B\xc3\xa8lgica, entre 1940 i 1944), i el setmanari Tintin, des de 1946 i fins al 1976._NEWLINE_Totes les aventures del personatge foren recollides en \xc3\xa0lbums independents i tradu\xc3\xafdes a nombrosos idiomes, incl\xc3\xb2s el catal\xc3\xa0, amb gran quantitat de reedicions. A partir de L\'estel misteri\xc3\xb3s (1943), els \xc3\xa0lbums foren editats en color, i hom acolor\xc3\xad tamb\xc3\xa9 els llibres apareguts anteriorment (amb l\'excepci\xc3\xb3 de Tint\xc3\xadn al pa\xc3\xads dels Soviets). Les noves edicions dels \xc3\xa0lbums patiren lleugers canvis per esmenar errors d\'ambientaci\xc3\xb3 (com a L\'Illa Negra) o per fer-los m\xc3\xa9s pol\xc3\xadticament correctes (Tint\xc3\xadn al Congo)._NEWLINE_La primera aventura de Tint\xc3\xadn escrita i dibuixada per Herg\xc3\xa9 fou Tint\xc3\xadn al pa\xc3\xads dels soviets, un \xc3\xa0lbum datat dels anys 1929 - 1930, en blanc i negre i de declarat contingut anticomunista. En aquest primer \xc3\xa0lbum, el jove periodista viatjava a R\xc3\xbassia i comprovava personalment els perniciosos efectes que la revoluci\xc3\xb3 dels bolxevics havia provocat en la societat sovi\xc3\xa8tica. Els comunistes europeus de l\'\xc3\xa8poca van arribar a amena\xc3\xa7ar de mort Herg\xc3\xa9 pel contingut d\'aquesta primera aventura que mostrava una societat corrupta i deshumanitzada._NEWLINE_El seu segon \xc3\xa0lbum, Tint\xc3\xadn al Congo (1930), fou tamb\xc3\xa9 for\xc3\xa7a pol\xc3\xa8mic pel racisme que semblava veure\'s en algun dels seus passatges i perqu\xc3\xa8 presentava els joves de ra\xc3\xa7a negra com a simples escarrassos._NEWLINE_\xc3\x89s a partir d\'aleshores quan les aventures de Tint\xc3\xadn fan un tomb radical i comencen a tenir un car\xc3\xa0cter marcadament cr\xc3\xadtic i en den\xc3\xbancia dels perills de la democr\xc3\xa0cia i de molts dels problemes de la societat mundial: tr\xc3\xa0fic de drogues (Els cigars del fara\xc3\xb3), trames diplom\xc3\xa0tiques (El lotus blau), els conflictes al voltant del petroli i els abusos de les multinacionals occidentals (Tint\xc3\xadn al pa\xc3\xads de l\'or negre), l\'actual tr\xc3\xa0fic il\xc2\xb7legal d\'esclaus (Stoc de coc), els problemes de les dictadures de l\'Am\xc3\xa8rica Central (Tint\xc3\xadn i els \xc2\xabP\xc3\xadcaros\xc2\xbb), etc._NEWLINE_Tamb\xc3\xa9 hi surten temes cl\xc3\xa0ssics de la literatura sense cap al\xc2\xb7lusi\xc3\xb3 a cap cr\xc3\xadtica pol\xc3\xadtica, com per exemple la recerca d\'un tresor (El secret de l\'Unicorn i El tresor de Rackham el Roig)._NEWLINE_S\'ha d\'assenyalar, tamb\xc3\xa9, Tint\xc3\xadn al llac dels taurons, la pel\xc2\xb7l\xc3\xadcula de dibuixos animats que es f\xc3\xa9u sobre Tint\xc3\xadn, que posteriorment els Estudis Herg\xc3\xa9 convertiren en un \xc3\xa0lbum de Tint\xc3\xadn. Aquest \xc3\xa0lbum ha despertat certa pol\xc3\xa8mica, tant per la seva qualitat (que hom podria definir nom\xc3\xa9s com a "acceptable") com tamb\xc3\xa9 pel fet de ser un \xc3\xa0lbum no escrit pel mateix Herg\xc3\xa9, cosa que posa en discussi\xc3\xb3 si s\'ha de considerar o no com un \xc3\xa0lbum oficial de Tint\xc3\xadn.\n_START_SECTION_\nTint\xc3\xadn en catal\xc3\xa0\n_START_PARAGRAPH_\nJoan Manuel Soldevilla, en un article al Zeitschrift f\xc3\xbcr Katalanistik, explica:" la relaci\xc3\xb3 de Tint\xc3\xadn amb els territoris de parla catalana ha estat molt intensa des de mitjans dels anys seixanta fins a l\'actualitat. Els lectors del pa\xc3\xads han considerat gaireb\xc3\xa9 propi un personatge i una obra que, sense cap mena de dubte, podem considerar com un dels fen\xc3\xb2mens transcendentals de la cultura de masses del segle XX; ara b\xc3\xa9, aquesta apassionada apropiaci\xc3\xb3 de l\'obra d\'Herg\xc3\xa9 que han dut a terme els tintinaires del pa\xc3\xads, aquest sentir com a nostre i nostrat l\'heroi, s\xe2\x80\x99ha produ\xc3\xaft malgrat les relacions de Tint\xc3\xadn i Herg\xc3\xa9 amb Catalunya que van ser, en el primer cas inexistents i, en el segon, escasses." La import\xc3\xa0ncia d\'aquest \xc3\xa8xit, Soldevilla l\'atribueix a tres factors principals: la francof\xc3\xadlia de la cultura catalana d\'aquella \xc3\xa8poca, la tradici\xc3\xb3 de ninotaires i de revistes al pa\xc3\xads (i incl\xc3\xbas d\'una est\xc3\xa8tica propera a la l\xc3\xadnia clara d\'Herg\xc3\xa9), i l\'estrat\xc3\xa8gia comercial de l\'editorial Joventut, ajudada per la publicitat feta pel diari burg\xc3\xa8s La Vanguardia.\n_START_SECTION_\nTraducci\xc3\xb3\n_START_PARAGRAPH_\nLes aventures de Tint\xc3\xadn es poden llegir en catal\xc3\xa0 gr\xc3\xa0cies al seu traductor exclusiu, en Joaquim Ventall\xc3\xb3 (Terrassa, 1899 - Barcelona 1996), que va traduir tota la s\xc3\xa8rie, comen\xc3\xa7ant en ple franquisme, a partir del 1964, amb volums com ara Les joies de la Castafiore i Tint\xc3\xadn al pa\xc3\xads de l\'or negre (1965), fins al 1987, amb el volum Tint\xc3\xadn i l\'Art-Alfa, quan el traductor ja tenia 88 anys. Un dels trets m\xc3\xa9s significatius d\'aquesta traducci\xc3\xb3 \xc3\xa9s la llarga llista d\'insults i renecs que profereix un dels personatges de les aventures de Tint\xc3\xadn, el capit\xc3\xa0 Haddock. Aquest exercici ling\xc3\xbc\xc3\xadstic ha quedat aplegat en un llibre que es titula "Llamp de llamp de rellamp de contra-rellamp", on s\'apleguen m\xc3\xa9s de 800 paraules i expressions. El volum compta amb textos d\'altres persones, com ara el fil\xc3\xb2leg August Rafanell o la filla del traductor, que escriu: "Posava il\xc2\xb7lusi\xc3\xb3 i entusiasme en les traduccions per tal que els lectors en gaudissin tant com ho havia fet ell i nosaltres quan \xc3\xa9rem nens. (\xe2\x80\xa6) Si tenia qualsevol dubte en relaci\xc3\xb3 amb les expressions marineres emprades pel capit\xc3\xa0 Haddock ho consultava amb els amics mariners i pescadors d\xe2\x80\x99El Port de la Selva, on an\xc3\xa0vem tots els estius, per trobar l\xe2\x80\x99equivalent catal\xc3\xa0".\n_START_SECTION_\nArribada de Tint\xc3\xadn a l\'Estat  espanyol i traduccions al catal\xc3\xa0\n_START_PARAGRAPH_\nEl p\xc3\xbablic catal\xc3\xa0 va entrar en contacte amb Tint\xc3\xadn primer en castell\xc3\xa0, a partir de l\'any 1952, quan Casterman en va comen\xc3\xa7ar la publicaci\xc3\xb3 tradu\xc3\xafda per Concepci\xc3\xb3n Zendrera. Poc despr\xc3\xa9s se\'n van publicar serialitzacions a Blanco y Negro, suplement del diari ABC, i en una revista cat\xc3\xb2lica. Per\xc3\xb2 la seva difusi\xc3\xb3 comen\xc3\xa7a de deb\xc3\xb2 quan se n\'ocupa l\'editorial Joventut, que comen\xc3\xa7a amb la publicaci\xc3\xb3 en castell\xc3\xa0 el 1958 i enceta la catalana el 1964._NEWLINE_Entre les darreres traduccions de Joaquim Ventall\xc3\xb3 i les primeres del nou equip n\xe2\x80\x99hi va haver algunes d\xe2\x80\x99Albert Jan\xc3\xa9, en edicions que recuperaven versions originals d\xe2\x80\x99\xc3\xa0lbums antics. En un article al Punt Avui, Tint\xc3\xadn catal\xc3\xa0, Manuel Cuy\xc3\xa0s critica l\'empobriment i castellanitzaci\xc3\xb3 de la llengua de les noves traduccions de Tint\xc3\xadn, si b\xc3\xa9 ja hi havia hagut una reelaboraci\xc3\xb3 de la traducci\xc3\xb3 a partir del 1992, encara que en aquella etapa intermedi\xc3\xa0ria els t\xc3\xadtols s\xe2\x80\x99havien mantingut (p. ex. L\'Estel misteri\xc3\xb3s en comptes de L\'estrella misteriosa, L\xe2\x80\x99orella escap\xc3\xa7ada i no L\'orella trencada, tanmateix conforma al t\xc3\xadtol original L\'oreille cass\xc3\xa9e).\n_START_SECTION_\nRevistes\n_START_PARAGRAPH_\nLa serialitzaci\xc3\xb3 de l\'obra de Tint\xc3\xadn era el procediment original per fer arribar les aventures al seu p\xc3\xbablic; l\'\xc3\xa0lbum era el resultat final d\'aquest proc\xc3\xa9s. Al nostre pa\xc3\xads, l\'\xc3\xbanic \xc3\xa0lbum que va arribar primer als lectors d\'aquesta manera va ser la versi\xc3\xb3 castellana de Vol 714 a Sidney i ho va fer a la revista Tint\xc3\xadn que editava Zendrera, que es va deixar de publicar al cap de 75 n\xc3\xbameros. _NEWLINE_A partir de 1981, l\'editorial Bruguera publica una revista amb el mateix nom, fins a un total de vint n\xc3\xbameros. _NEWLINE_En catal\xc3\xa0, es publica la serialitzaci\xc3\xb3 d\'El temple del sol, per\xc3\xb2 no en la versi\xc3\xb3 original de c\xc3\xb2mic sin\xc3\xb3 en la de la pel\xc2\xb7l\xc3\xadcula de dibuixos animats, transportada al paper. Se n\'encarrega la revista Tretzevents a partir del n\xc3\xbamero 182, l\'any 1973, quan encara s\'anomenava L\'infantil.\n_START_SECTION_\nExposicions\n_START_PARAGRAPH_\nL\'any 1984 (de 27 de setembre a 25 de novembre) la Fundaci\xc3\xb3 Joan Mir\xc3\xb3 acull l\'exposici\xc3\xb3 Tint\xc3\xadn a Barcelona, a partir d\'una proposta de Juan Bufill, Manuel Huerga i Pere Torrent (Peret). Un cat\xc3\xa0leg publicat per Joventut recollia tots els treballs d\'homenatge a Herg\xc3\xa9, amb col\xc2\xb7laboracions d\'Albert Ullibarri, Juan Bufill, Ignacio Molina i Michel Baudson, juntament amb diferents aportacions de tintin\xc3\xb2legs reconeguts com Beno\xc3\xaet Peteers, Bob de Moor, Michel Serres o Pierre Streckx. L\'exposici\xc3\xb3 tamb\xc3\xa9 comptava amb l\'escenografia creada per Peret que unia elements de l\'exposici\xc3\xb3 original de Brussel\xc2\xb7les amb aportacions pr\xc3\xb2pies de l\'exposici\xc3\xb3 a Barcelona com una gran r\xc3\xa8plica del coet amb el que va anar a la Lluna en Tint\xc3\xadn a l\'entrada de la Fundaci\xc3\xb3 Mir\xc3\xb3 i un gran bolet com el de L\'estel misteri\xc3\xb3s situat dintre de l\'edifici, peces creades per Rafael Bufill. A m\xc3\xa9s, es va editar el llibre El museu imaginari de Tint\xc3\xadn, traducci\xc3\xb3 del que s\'havia escrit per a una exposici\xc3\xb3 a Brussel\xc2\xb7les._NEWLINE_Aquest esdeveniment suscita una reacci\xc3\xb3 en contra d\'un grup d\'autors relacionats amb el c\xc3\xb2mic que firmen un manifest contra l\'exposici\xc3\xb3, i de passada contra la tend\xc3\xa8ncia de l\'anomenada l\xc3\xadnia clara, al diari El Pa\xc3\xads. Firmen Jordi Bernet, Jes\xc3\xbas Blasco, Javier Coma, Juan Cueto, Rom\xc3\xa1n Gubern, V\xc3\xadctor Mora, Ricardo Mu\xc3\xb1oz, Enric Si\xc3\xb3, Suay, Maruja Torres y Josep Toutain. Les imatges d\'aquella exposici\xc3\xb3 es poden consultar a un arxiu digitalitzat._NEWLINE_El 1999 s\'obre "Els joguets de Tint\xc3\xadn" al Museu del Joguet de Figueres. L\'any seg\xc3\xbcent, la mateixa instituci\xc3\xb3 programa "Tint\xc3\xadn, les  imatges del segle XX"._NEWLINE_L\'any 2007 es va veure per primer cop, a la Fontana d\'Or de Girona, la col\xc2\xb7lecci\xc3\xb3 sobre Tint\xc3\xadn del periodista musical Jordi Tard\xc3\xa0. Despr\xc3\xa9s, aquesta col\xc2\xb7lecci\xc3\xb3 es va poder veure a Madrid, Val\xc3\xa8ncia i Vit\xc3\xb2ria._NEWLINE_De juny de 2003 a gener de 2004, el Museu Mar\xc3\xadtim de Barcelona va oferir l\'exposici\xc3\xb3 Llamp de llamp, que destacava els aspectes de Tint\xc3\xadn relacionats amb el mar i les embarcacions._NEWLINE_L\'edici\xc3\xb3 de l\'any 2007 del Sal\xc3\xb3 Internacional de l\'Autom\xc3\xb2bil de Barcelona contenia l\'espai "Tint\xc3\xadn i els cotxes", per exposar diversos vehicles que apareixen a les historietes del reporter.  L\'any anterior s\'havia fet en un sal\xc3\xb3 automobil\xc3\xadstic de Brussel\xc2\xb7les. _NEWLINE_El juny de 2013 es va fer l\'exposici\xc3\xb3 Aquell jove reporter belga que tenia un fox terrier blanc al Museu d\'Hist\xc3\xb2ria de Catalunya._NEWLINE_El mar\xc3\xa7 de 2014, al Centre Cultural Can Fabra de Barcelona s\'exposa una mostra de la incid\xc3\xa8ncia de Tint\xc3\xadn a Catalunya, amb un homenatge particular al seu traductor al catal\xc3\xa0 Joaquim Ventall\xc3\xb3 amb motiu dels cinquanta anys de la publicaci\xc3\xb3 del primer volum de Tint\xc3\xadn en aquesta llengua. Porta el t\xc3\xadtol "Tintinaires de Catalunya".\n_START_SECTION_\nSeguidors\n_START_PARAGRAPH_\nL\'any 2004 es constitueix legalment a Castellcir "1001 Associaci\xc3\xb3 catalana de tintinaires". Aplega uns quants centenars de socis, organitza trobades sobre Tint\xc3\xadn a diverses poblacions catalanes i mant\xc3\xa9 un espai web dedicat als llibres de Tint\xc3\xadn. Aquesta entitat havia nascut abans amb el nom de "Tint\xc3\xadnCat" per\xc3\xb2 el va haver de canviar a causa de les pressions rebudes per part de l\'empresa Moulinsart, que gestiona els drets d\'Herg\xc3\xa9. Fruit de l\'acord entre l\'associaci\xc3\xb3 catalana i els titulars dels drets sobre l\'obra de Tint\xc3\xadn, la publicaci\xc3\xb3 que es distribueix als socis incorpora il\xc2\xb7lustracions autoritzades.   _NEWLINE_El blog  Tint\xc3\xadn en catal\xc3\xa0 es va activar l\'any 2013, com a continuaci\xc3\xb3 d\'una p\xc3\xa0gina sobre Tint\xc3\xadn en la mateixa llengua que funcionava des de l\'any 2001.\n_START_SECTION_\nPar\xc3\xb2dies i ap\xc3\xb2crifs\n_START_PARAGRAPH_\nTint\xc3\xadn a Barcelona \xc3\xa9s un c\xc3\xb2mic ap\xc3\xb2crif que es publica l\'any 1984 sense firma ni dip\xc3\xb2sit legal. Situa el reporter a la capital catalana i hi fa apar\xc3\xa8ixer el personatge Massagran. S\'edita en catal\xc3\xa0 i en castell\xc3\xa0 i \xc3\xa9s una pe\xc3\xa7a de col\xc2\xb7leccionista. Per\xc3\xb2 hi ha moltes m\xc3\xa9s versions ap\xc3\xb2crifes. L\'editorial francesa Le Leopard Masqu\xc3\xa9, per exemple, mant\xc3\xa9 a la venda una col\xc2\xb7lecci\xc3\xb3 anomenada "Les aventures de Saint-Tin" malgrat les batalles judicials que ha hagut de mantenir amb Moulinsart. La persecuci\xc3\xb3 dels titulars dels drets contra aquestes recreacions han impedit que diversos \xc3\xa0lbums es puguin reeditar, com va ser el cas de "Tintin in Thailand", esdevingut una pe\xc3\xa7a rara a Europa per\xc3\xb2 reimpr\xc3\xa8s al pa\xc3\xads on s\'ha traslladat l\'aventura. _NEWLINE_L\'artista Dran situa Tint\xc3\xadn en una Barcelona de borratxeres i mala vida despr\xc3\xa9s de fer interpretacions sobre la pres\xc3\xa8ncia del personatge a Fran\xc3\xa7a i Anglaterra que s\'exposen a sales de Par\xc3\xads i Londres. Dran \xc3\xa9s un artista d\'art urb\xc3\xa0 que els mitjans anomenen el "Banksy franc\xc3\xa8s". _NEWLINE_En un blog d\'humor anomenat Humor.cat s\'hi pot trobar una il\xc2\xb7lustraci\xc3\xb3  que parodia la coberta de Stoc de coc i que al\xc2\xb7ludeix a la crisi econ\xc3\xb2mica i les retallades dels pressupostos p\xc3\xbablics. Les variacions a partir de les cobertes dels \xc3\xa0lbums de Tint\xc3\xadn s\xc3\xb3n freq\xc3\xbcents malgrat que els titulars dels drets miren d\'impedir-ho. Se\'n poden trobar col\xc2\xb7leccions a diversos llocs web._NEWLINE_Les noves traduccions de l\xe2\x80\x99editorial Casterman, que apareixen a partir de l\xe2\x80\x99any 2001, s\xc3\xb3n d\xe2\x80\x99Isabel Negre i l\xe2\x80\x99equip Link (dirigit per N\xc3\xbaria Salvador).\n_START_SECTION_\nLlegat\n_START_PARAGRAPH_\nL\'estil pict\xc3\xb2ric d\'Herg\xc3\xa9 (anomenat "de l\xc3\xadnia clara") ha influ\xc3\xaft nombrosos artistes posteriors, tant de c\xc3\xb2mic com d\'altres mitjans (destaca per exemple el reconeixement expl\xc3\xadcit d\'Andy Warhol). El fet de concebre una s\xc3\xa8rie global i la narrativitat de les aventures van suposar un punt d\'inflexi\xc3\xb3 al m\xc3\xb3n del c\xc3\xb2mic.\n_START_SECTION_\n\xc3\x80lbum per a l\'any 2052\n_START_PARAGRAPH_\nL\'editorial Casterman i la societat Moulinsart, que agrupa els gestors de l\'obra d\'Herg\xc3\xa9, van anunciar l\'octubre de 2013 que l\'any 2052 es publicar\xc3\xa0 un llibre nou per evitar que el personatge passi a ser de domini p\xc3\xbablic, ja que es compliran els setanta anys de la mort del seu autor.'